อลิอันซ์จับรพ.ชูเช็กสุขภาพหวังลดเคลม
อลิอันซ์ อยุธยา กระตุ้นลูกค้าวัยกลางคน 69% จากทั้งหมด 1.3 ล้านคน ติวเข้มความรู้สุขภาพ
8 ส.ค. 2555

อลิอันซ์ อยุธยา กระตุ้นลูกค้าวัยกลางคน 69% จากทั้งหมด 1.3 ล้านคน ติวเข้มความรู้สุขภาพ
น.ส.พัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและฝ่ายสื่อสารองค์กร บริษัท อยุธยา อลิอันซ์ ประกันชีวิต เปิดเผยว่า บริษัทได้จับมือกับโรงพยาบาลเปาโล เมโมเรียล จัดกิจกรรมส่งเสริมสุขภาพ ภายใต้ชื่อ “อลิอันซ์ อยุธยา เฮลท์ตี้ แชมป์เปี้ยน” เป็นครั้งแรกในประเทศไทย เพื่อกระตุ้นให้ลูกค้าที่มีอยู่ทั้งหมด 1.3 ล้านคน หันมาใส่ใจดูแลสุขภาพอย่างถูกวิธี ครอบคลุมเรื่องของอารมณ์ อาหาร และออกกำลังกาย 
ทั้งนี้ เน้นกลุ่มคนอายุระหว่าง 30-60 ปี เพราะอยู่ในวัยที่สามารถดูแลตัวเองได้ และไม่สายเกินไปที่จะดูแลสุขภาพก่อนเกษียณ
“ลูกค้าที่อายุระหว่าง 31-40 ปี มี 29% อายุ 41-50 ปี มี 26% อายุ 5160 ปี 14% และตั้งแต่ 61 ปีขึ้นไป 6%” น.ส.พัชรา กล่าว
น.ส.พัชรา กล่าวว่า การส่งเสริมให้ลูกค้าหันมาใส่ใจสุขภาพอย่างถูกวิธี จะทำให้ลดอาการเจ็บป่วย ในแง่บริษัททำให้การเคลมลดลงในอนาคต แต่ไม่ใช่ประเด็นหลักที่เริ่มโครงการดังกล่าว เพราะเพิ่งเริ่มต้นเป็นครั้งแรก แต่ต้องการจุดประกายให้คนไทยหันมาดูแลสุขภาพอย่างถูกวิธี
สำหรับ การเรียกร้องค่าสินไหมทดแทนด้านสุขภาพ ไม่ขอเปิดเผย ซึ่งในแต่ละปีจะมีลูกค้าที่เคลม และครบกำหนดสัญญาปีละกว่า 5 แสนราย เป็นเงินกว่า 5,000 ล้านบาท